2019

Árið 2019 (MMXIX í rómverskum tölum) var almennt ár sem byrjar á þriðjudegi samkvæmt gregoríska tímatalinu. Það hefur því sunnudagsbókstafinn F.

Atburðir

Janúar

 1. janúar
 Jair Bolsonaro tók við embætti sem forseti Brasilíu.
 Geimkönnunarfarið New Horizons flaug í námunda við loftsteininn 486958 Arrokoth í Kuiper-beltinu.
 Katar dró sig út úr Samtökum olíuframleiðsluríkja.
 Hjónabönd samkynhneigðra urðu lögleg í Austurríki.
 3. janúar
 Nýtt þingtímabil hófst í Bandaríkjunum. Nancy Pelosi var kjörin forseti fulltrúadeildar Bandaríkjaþings af nýjum þingmeirihluta Demókrataflokksins.
 Kínverska könnunarfarið Chang'e 4 lenti á myrku hlið Tunglsins.
 5. janúar – Bartólómeus 1. af Konstantínópel heimilaði sjálfstæði Úkraínsku rétttrúnaðarkirkjunnar frá þeirri rússnesku.
 6. janúar – Múhameð 5. af Kelantan sagði af sér sem konungur Malasíu.
 10. janúar – Stjórnarkreppa hófst í Venesúela þegar Juan Guaidó, forseti venesúelska þingsins, lýsti yfir að stjórn Nicolásar Maduro forseta væri ólögmæt og lýsti sjálfan sig forseta til bráðabirgða.
 11. janúar – Þing Lýðveldisins Makedóníu samþykkti að nafni landsins skyldi breytt í Lýðveldið Norður-Makedónía.
 18. janúar – Eldsneytisþjófar ollu sprengingu í oliuleiðslu í Tlahuelilpan í Mexíkó sem varð minnst 248 að bana.
 25. janúar – Stífla fyrir námuúrgang brast í Brumadinho í Brasilíu með þeim afleiðingum að 270 létust.
 28. janúar – Dómsmálaráðuneyti Bandaríkjanna ákærði kínverska tæknirisann Huawei fyrir svik.

Febrúar

 1. febrúar – Donald Trump dró Bandaríkin út úr Samningi um meðaldræg kjarnavopn frá 1987 vegna meintra brota Rússa gegn samningnum. Daginn eftir drógu Rússar sig út úr samningnum.
 3. febrúar – Frans páfi kom fyrstur páfa til Arabíuskagans þegar hann heimsótti Abú Dabí.
 6. febrúar – Bandarísku samtökin Freedom House breyttu stöðu Ungverjalands í „frjálst að hluta“, sem var í fyrsta sinn sem Evrópusambandsland fékk ekki stöðuna „frjálst“. Serbía fékk sömu stöðu.
 7. febrúar – Mótmælin á Haítí 2019: Mótmæli gegn stjórn Jovenel Moïse hófust í mörgum borgum landsins.
 12. febrúar – Lýðveldið Makedónía breytti nafni sínu í Norður-Makedónía til að binda enda á áratugalangar deilur við Grikkland um notkun heitisins Makedónía, til að geta átt möguleika á aðild að NATO og Evrópusambandinu.
 21. febrúar – Fyrirtækið SpaceIL sendi Beresheet, fyrsta könnunarfar einkaaðila, til Tunglsins.
 23. febrúar – Nicolás Maduro sleit stjórnmálasamband Venesúela við Kólumbíu vegna sendinga þeirra á mannúðaraðstoð yfir landamærin.
 26. febrúar – Indverski flugherinn hóf loftárásir á meintar búðir vígamanna í Balakot í Pakistan.
 27. febrúar – Donald Trump Bandaríkjaforseti og Kim Jong-un leiðtogi Norður-Kóreu funduðu í Hanoi í Víetnam um hugsanlega afvopnun Norður-Kóreu. Fundinum var slitið næsta dag án samnings.

Mars

 3. mars – Mannlausa geimfarinu SpaceX Dragon tókst að lenda við Alþjóðlegu geimstöðina.
 10. mars – Boeing 737 MAX 8-flugvél á leið frá Addis Ababa í Eþíópíu til Naíróbí í Keníu brotlenti sex mínútum eftir flugtak. Allir um borð, alls 157 manns, létu lífið.
 15. mars
 Vopnaður maður réðist inn í tvær moskur í Christchurch á Nýja-Sjálandi og skaut á fólkið þar inni. Alls létust um fimmtíu manns í árásinni.
 Fellibylurinn Idai gekk á land í Mósambík og olli dauða yfir 1000 manns, rafmagnsleysi og flóðum í sunnanverðri Afríku.
 19. mars – Nursultan Nazarbajev, forseti Kasakstans, sagði af sér eftir 29 ár á valdastóli.
 20. mars – Google var dæmt til að greiða 1,49 milljarð evra í sekt fyrir brot gegn samkeppnislögum í Evrópusambandinu.
 21. mars – 78 fórust og yfir 600 slösuðust í sprengingu sem varð í efnaverksmiðju í Xiangshui í Kína.
 23. mars – Síðasta landsvæðið sem var undir stjórn Íslamska ríkisins, Al-Baghuz Fawqani, var frelsað.
 26. mars – Evrópusambandið samþykkti Tilskipun um höfundarétt á stafrænum innri markaði með hinni umdeildu 13. grein um ábyrgð vefsíðna.
 30. mars – Zuzana Čaputová var kjörin forseti Slóvakíu.

Apríl

 2. apríl – Abdelaziz Bouteflika sagði af sér sem forseti Alsír eftir nokkurra mánaða mótmæli gegn áframhaldandi stjórn hans.
 9. apríl – Þingkosningar fóru fram í Ísrael. Kosningarnar skiluðu jafntefli milli Likud-flokksins og Bláhvíta bandalagsins og voru því endurteknar í september sama ár.
 10. apríl – Fyrsta staðfesta ljósmyndin af svartholi sem náðst hefur var kynnt.
 11. apríl:
 Omar al-Bashir, forseta Súdans til 30 ára, var steypt af stóli af súdanska hernum eftir langa mótmælaöldu. 
 Julian Assange var úthýst úr sendiráði Ekvadors í London eftir sjö ára dvöl þar. Lögreglan í London handtók hann síðan.
 15. apríl – Eldsvoði hófst í Notre Dame í París. Þak og turnspíra dómkirkjunnar hrundu í eldinum en slökkviliðsmönnum tókst að bjarga burðarvirki og klukkuturnum hennar frá gereyðileggingu.
 21. apríl: 
 Um 290 manns létust í sprengjuárásum á kirkjur og hótel í Srí Lanka.
 Volodimír Selenskij var kjörinn forseti Úkraínu í seinni umferð forsetakosninga landsins.
 25. apríl – Vladimír Pútín, Rússlandsforseti, og Kim Jong-un, leiðtogi Norður-Kóreu, mættust á fundi í Vladivostok.
 26. apríl – Bandaríska kvikmyndin Avengers: Endgame var frumsýnd og varð ein tekjuhæsta mynd allra tíma.
 28. apríl
 Þingkosningar fóru fram á Spáni. Spænski sósíalíski verkamannaflokkurinn, flokkur Pedro Sánchez forsætisráðherra, hlaut um 30 prósent atkvæða, mest allra flokka.
 Victor Vescovo náði að kafa dýpra en nokkur maður hefur áður gert með því að komast niður á 10.928 metra dýpi í Maríanadjúpálnum.
 30. apríl – Akihito Japanskeisari sagði af sér sökum aldurs og sonur hans, krónprinsinn Naruhito, settist á keisarastól.

Maí

 1. maí – Vajiralongkorn, konungur Taílands, gekk að eiga lífvörð sinn, Suthida Tidjai, í óvæntri athöfn.
 3. maí – Fjöldi látinna í ebólafaraldrinum í Kivu náði 1.000. Þetta var annar skæðasti ebólafaraldur sögunnar.
 3.-6. maí – Átök Ísraela og Palestínumanna á Gasa 2019: Ísraelsher skaut flugskeytum á Gasaströndina með þeim afleiðingum að 20 létust.
 4. maí – Krýningarhátíð Vajiralongkorns, konungs Taílands, hófst.
 5. maí – 41 fórst þegar eldur kom upp í Aeroflot flugi 1492 eftir neyðarlendingu á Sjeremetevos-flugvelli í Moskvu.
 12. maí – Ómanflóaatvikið 2019: Fjögur flutningaskip voru skemmd nærri höfninni í Fujairah í Sameinuðu arabísku furstadæmunum. Bandaríkjastjórn sakaði Íran um að standa á bak við árásirnar.
 15. maí – Fóstureyðingar voru bannaðar nema í undantekningatilvikum í bandaríska fylkinu Alabama.
 17. maí – Taívan lögleiddi hjónabönd samkynhneigðra, fyrst Asíuríkja.
 18. maí:
 Þingkosningar fóru fram í Ástralíu. Ríkisstjórn Frjálslynda flokksins undir forsæti Scotts Morrison vann sigur gegn stjórnarandstöðunni, þvert á væntingar.
 Söngvakeppni evrópskra sjónvarpsstöðva var haldin í Tel Aviv í Ísrael. Duncan Laurence vann keppnina fyrir Holland með laginu „Arcade“. Hljómsveitin Hatari keppti fyrir hönd Íslands og lenti í 10. sæti.
 19. maí – Vegna banns bandarískra stjórnvalda gat kínverska fyrirtækið Huawei ekki notað Android-stýrikerfið í tæki sín.
 20. maí – Meirihluti landa heims samþykkti endurskilgreiningu SI-kerfisins. Mælieiningin kílógramm var endurskilgreind út frá Plancks-fasta. 
 24. maí – Theresa May, forsætisráðherra Bretlands, tilkynnti að hún hygðist segja af sér eftir að Brexit-samningum hennar við Evrópusambandið hafði þrisvar verið hafnað af breska þinginu.
 29. maí – 29 drukknuðu þegar ferðamannaferja lenti í árekstri og sökk í Dóná við Búdapest.

Júní

 3. júní – Blóðbaðið í Kartúm: Yfir 100 mótmælendur voru drepnir þegar stjórnarhermenn og Janjaweed-hópar réðust á búðir mótmælenda í Kartúm, Súdan.
 3. júní – Donald Trump Bandaríkjaforseti hóf opinbera heimsókn sína til Bretlands.
 5. júní – Forseti Kína, Xi Jinping, hélt í opinbera heimsókn til Rússlands.
 6. júní – Mótmælin í Súdan 2018-2019: Afríkusambandið felldi niður aðild Súdans vegna blóðbaðsins í Kartúm.
 7. júní – Theresa May sagði af sér formennsku í Breska íhaldsflokknum.
 9. júní – Mótmælin í Hong Kong: Rúmlega milljón manns í Hong Kong mótmæltu fyrirhugaðri löggjöf um framsal glæpamanna til Kína í stærstu mótmælum Hong Kong frá árinu 1997.
 9. júní – Sprengigos varð í Sinabung-fjalli á Indónesíu. 7 km hár gosmökkur barst frá eldfjallinu.
 11. júní – Botsvana afnam lög sem gerðu samkynhneigð ólöglega.
 13. júní – Ómanflóaatvikið: Ráðist var á tvö olíuflutningaskip í Hormússundi sem jók enn á spennu milli Írans og Bandaríkjanna.
 17. júní – 30 létust í þremur sjálfsmorðssprengjuárásum á knattspyrnuleik í Borno í Nígeríu.
 19. júní – Þrír Rússar og einn Úkraínumaður voru formlega ákærðir fyrir að hafa skotið niður Malaysia Airlines flug 17 árið 2014.
 20. júní – Xi Jinping, forseti Kína, fór í opinbera heimsókn til Norður-Kóreu.

Júlí

 1. júlí – Japanar hófu aftur hvalveiðar í hagnaðarskyni eftir 30 ára hlé.
 1. júlí – Mótmælin í Hong Kong 2019-2020: Hundruð mótmælenda réðust inn í þinghúsið í Hong Kong og unnu þar eignaspjöll.
 3. júlí – 53 létust í loftárás á Tajoura-flóttamannabúðirnar í Líbíu.
 6. júlí – Bandaríski fjárfestirinn Jeffrey Epstein var handtekinn og ákærður fyrir mansal og kynlífsþrælkun.
 10. júlí – Síðasta Volkswagen-bjallan var framleidd í Mexíkó.
 12. júlí – Árásin á Asasey Hotel: 26 létust þegar bílsprengja sprakk og árásarmenn hófu skothríð á Asasey Hotel í Kismajó í Sómalíu.
 16. júlí – Ursula von der Leyen tók við embætti sem forseti framkvæmdastjórnar Evrópusambandsins, fyrst kvenna.
 17. júlí – Eiturlyfjabaróninn Joaquín "El Chapo" Guzmán var dæmdur í lífstíðarfangelsi og 30 ár að auki.
 18. júlí – Brennuárásin á Kyoto Animation: 36 létust þegar maður kveikti í skrifstofum japanska teiknimyndafyrirtækisins Kyoto Animation.
 19. júlí – Íranski byltingarvörðurinn hertók breska olíuflutningaskipið Stena Impero í Persaflóa.
 21. júlí – 100 hvítklæddir óeirðaseggir sem taldir voru tengjast kínversku mafíunni, réðust á vegfarendur á Yuen Long-lestarstöðinni í Hong Kong vopnaðir kylfum.
 23. júlí – Sigrún Þuríður Geirsdóttir synti fyrst kvenna Eyjasund en það er sundið milli Vestmannaeyja og Landeyjasands.
 24. júlí – Boris Johnson tók við embætti forsætisráðherra Bretlands.
 30. júlí – Skyndskilnaðir að íslömskum hætti voru bannaðir á Indlandi.

Ágúst

 1. ágúst – Danska heimskautarannsóknastöðin Polar Portal sagði frá því að 11 milljarðar tonna af ís hefðu bráðnað á einum degi á Grænlandsjökli.
 2. ágúst – Bandaríkin drógu sig formlega út úr samningi um meðaldræg kjarnavopn sem þau höfðu gert við Sovétríkin árið 1987.
 3. ágúst
 23 létust í skotárás í Walmart-búð í El Paso í Texas.
 Hraðvagnakerfið Metrobuss hóf starfsemi í Þrándheimi í Noregi.
 4. ágúst
 Sprengingin í Kaíró 2019: Bíll ók á þrjá aðra bíla og olli sprengingu sem kostaði 20 manns lífið.
 Skotárásin í Dayton 2019: Tíu létust, þar á meðal árásarmaðurinn, og 27 særðust í skotárás í Dayton, Ohio.
 5. ágúst
 Ríkisstjórn Indlands afturkallaði sérstöðu Jammú og Kasmír í indversku stjórnarskránni.
 Mótmælin í Hong Kong 2019-2020: Fyrsta allsherjarverkfallið í Hong Kong frá 1967 hófst.
 10. ágúst
 Tankbílasprengingin í Morogoro: Olíuflutningabíll sprakk í Morogoro í Tansaníu með þeim afleiðingum að 89 létust.
 Maður hóf skothríð í mosku í Bærum í Noregi með þeim afleiðingum að einn lést. Síðar kom í ljós að hann hafði áður myrt stjúpsystur sína.
 11. ágúst
 Borgarastyrjöldin í Jemen: Aðskilnaðarsinnar í suðurhluta landsins hertóku borgina Aden og hröktu burt hina alþjóðlega viðurkenndu ríkisstjórn Abdrabbuh Mansur Hadi.
 Flóðin á Indlandi 2019: Yfir 100 létust í flóðum á Indlandi.
 12. ágúst – Alþjóðaflugvellinum í Hong Kong var lokað vegna mótmælaöldunnar.
 14. ágúst – Greta Thunberg sigldi af stað yfir Atlantshafið á skútunni Malizia II til að taka þátt í loftslagsráðstefnu Sameinuðu þjóðanna í New York. Hún kom þangað 2 vikum síðar.
 16. ágúst – 20 flóttamenn biðu bana í loftárásum Rússa á Hass-flóttamannabúðirnar í Sýrlandi.
 18. ágúst – Um 100 manns komu saman í minningarathöfn um jökulinn Ok á Íslandi.
 21. ágúst
 Skógareldarnir í Amasón 2019: Brasilíska geimferðastofnunin sagði frá metfjölda skógarelda í Amasónfrumskóginum.
 Giuseppe Conte, forsætisráðherra Ítalíu, sagði af sér til að forðast vantraust.
 26. ágúst – Lyfjafyrirtækið Johnson & Johnson var dæmt til að greiða 572 milljónir dala í bætur vegna ópíóíðafaraldursins í Bandaríkjunum.

September

 1. september – Fellibylurinn Dorian gekk á land á Bahamaeyjum þar sem 43 fórust.
 2. september – 34 fórust þegar köfunarbáturinn MV Conception brann og sökk undan strönd Kaliforníu.
 2. september – Íranska baráttukonan Sahar Khodayari kveikti í sér eftir að hafa verið handtekin fyrir að fara á knattspyrnuleik. Hún lést viku síðar.
 4. september – Mótmælin í Hong Kong: Carrie Lam, stjórnarformaður Hong Kong, lýsti yfir að umdeilt frumvarp um framsal brotafólks frá Hong Kong til meginlands Kína hefði verið dregið til baka.
 10. september – Þingfrestunardeilan í Bretlandi 2019: Boris Johnson frestaði þingfundum þrátt fyrir hávær mótmæli þingmanna.
 14. september – Drónaárás var gerð á tvær olíuhreinsistöðvar Aramco í Abqaiq og Khurais í Sádi-Arabíu. Hútífylkingin lýsti ábyrgð á hendur sér. 
 17. september – Þingkosningar fóru fram í Ísrael í annað skipti á einu ári. Líkt og fyrri kosningar ársins skiluðu kosningarnar hnífjafnri niðurstöðu milli Likud-flokksins og Bláhvíta bandalagsins.
 20. september – Alþjóðlegt loftslagsverkfall fór fram um allan heim.
 23. september – Rússland lögfesti Parísarsamkomulagið.
 24. september – Nancy Pelosi lýsti því yfir að fulltrúadeild Bandaríkjaþings hygðist hefja formlegt ákæruferli gegn Donald Trump Bandaríkjaforseta fyrir mögulegt embættisbrot.
 27. september – 4 milljónir tóku þátt í loftslagsverkfalli um allan heim. Greta Thunberg og Justin Trudeau leiddu mótmælagöngu í Kanada með 400.000 þátttakendum.
 29. september – Fjórði áfangi neðanjarðarlestarkerfis Kaupmannahafnar, Cityringen, var opnaður.
 29. september – Þingkosningar voru haldnar í Austurríki. Austurríski þjóðarflokkurinn undir forystu Sebastians Kurz vann um 37% atkvæða.
 30. september – Brú Maríu Krónprinsessu sem liggur yfir Hróarskeldufjörð var opnuð fyrir umferð.

Október

 1. október – Alþýðulýðveldið Kína fagnaði 70 ára afmæli kommúnistastjórnar landsins.
 1. október – 5. október: Að minnsta kosti 90 manns létu lífið í mótmælum gegn ríkisstjórn Íraks.
 6. október – Þingkosningar voru haldnar í Portúgal. Sósíalistaflokkurinn undir forystu António Costa vann sigur með um 36,65% atkvæða.
 9. október
 Her Tyrklands hóf innrás á yfirráðasvæði Rojava í Norður-Sýrlandi í kjölfar þess að Donald Trump Bandaríkjaforseti tilkynnti að Bandaríkjaher myndi ekki skipta sér að hernaðaraðgerðum Tyrkja á svæðinu.
 Tveir létust í hryðjuverkaárás á sýnagógu í Halle á Þýskalandi á jom kippúr-hátíðinni.
 13. október
 Kais Saied var kjörinn forseti Túnis í annarri umferð forsetakosninga þar í landi.
 Þingkosningar fóru fram í Póllandi. Ríkisstjórn Laga og réttlætis vann sigur og viðhélt hreinum þingmeirihluta sínum.
 14. október – Leiðtogar katalónskra sjálfstæðissinna voru dæmdir í fangelsi fyrir að lýsa yfir aðskilnaði Katalóníu frá Spáni árið 2017.
 19. október – Sebastián Piñera, forseti Síle, lýsti yfir neyðarástandi vegna fjöldamótmæla Sílemanna gegn verðhækkun á lestarmiðum.
 21. október – Þingkosningar voru haldnar í Kanada. Frjálslyndi flokkurinn undir stjórn Justin Trudeau forsætisráðherra vann flest þingsæti en tapaði þó hreinum þingmeirihluta sínum.
 24. október – Lík spænska einræðisherrans Francisco Franco var fjarlægt úr grafarminnismerki í Dal hinna föllnu og endurgreftrað í kirkjugarði í Madríd.
 27. október
 Forsetakosningar voru haldnar í Argentínu. Sitjandi forsetinn Mauricio Macri tapaði endurkjöri fyrir mótframbjóðandanum Alberto Fernández.
 Abu Bakr al-Baghdadi, leiðtogi íslamska ríkisins, var drepinn í árás sérsveita Bandaríkjahers í Sýrlandi.
 29. október – Saad Hariri, forsætisráðherra Líbanon, sagði af sér vegna fjöldamótmæla í landinu.

Nóvember

 4. nóvember – LeBarón- og Langford-morðin: Níu Bandaríkjamenn voru myrtir af mexíkósku glæpagengi er þeir óku til brúðkaups rétt sunnan við landamærin.
 6. nóvember – Árásin í Fada N'gourma: 37 létust þegar byssumenn réðust á bílalest kanadíska námafyrirtækisins Semafo í Búrkína Fasó.
 7. nóvember – Kongóski uppreisnarleiðtoginn Bosco Ntaganda var dæmdur í 30 ára fangelsi fyrir stríðsglæpi og glæpi gegn mannkyni af Alþjóðaglæpadómstólnum.
 10. nóvember 
 Evo Morales, forseti Bólivíu til þrettán ára, sagði af sér í skugga mótmæla gegn kosningamisferli í landinu.
 Þingkosningar voru haldnar á Spáni í annað skipti á árinu.
 12. nóvember – WikiLeaks birti Samherjaskjölin (e. Fishrot Files) sem fjölluðu um meintar mútugreiðslur sjávarútvegsfyrirtækisins Samherja til namibískra stjórnvalda í skiptum fyrir veiðileyfi við strendur Namibíu.
 17. nóvember – Mótmælin í Hong Kong 2019-20: Lögreglu og mótmælendum lenti saman utan við Tækniháskóla Hong Kong.
 19. nóvember – Google gaf út leikjaþjónustuna Stadia.
 21. nóvember – Forsætisráðherra Ísraels, Benjamin Netanyahu, var ákærður fyrir spillingu.
 23. nóvember
 Þjóðaratkvæðagreiðsla um sjálfstæði Bougainville fór fram. Yfirgnæfandi meirihluti kaus með sjálfstæði.
 Síðasti súmötrunashyrningurinn dó í Malasíu.
 25. nóvember – Alþjóðaveðurfræðistofnunin gaf út að uppsöfnun gróðurhúsalofttegunda í lofthjúpnum hefði náð nýjum hæðum og engin merki væru um að hægðist á henni.
 26. nóvember
 Jarðskjálftinn í Albaníu 2019: 51 lést og yfir 2.000 særðust þegar jarðskjálfti, 6,4 að stærð, reið yfir Norðvestur-Albaníu.
 Mótmælin í Chile 2019: Human Rights Watch og Amnesty International gáfu út skýrslur um alvarleg mannréttindabrot lögreglu í Chile gegn mótmælendum.
 30. nóvember – Adil Abdul-Mahdi, forsætisráðherra Íraks, sagði af sér í kjölfar mannskæðra mótmæla í landinu.

Desember

 1. desember – Ursula von der Leyen tók við embætti forseta framkvæmdastjórnar Evrópusambandsins.
 1. desember – Kórónaveirufaraldurinn 2019-2021: Fyrsta þekkta dæmið um smit í manni kom upp í Wuhan í Kína.
 2. desember – Loftslagsráðstefna Sameinuðu þjóðanna 2019 hófst í Madríd á Spáni þar sem forseti Chile hafði hafnað því að halda ráðstefnuna vegna mótmælanna í landinu.
 5. desember – Skriðurnar í Búrúndí 2019: 26 fórust í skriðum í Búrúndí.
 9. desember – Eldgos hófst á nýsjálensku eyjunni Whakaari/White Island með þeim afleiðingum að 20 fórust.
 9. desember – Alþjóðalyfjaeftirlitsstofnunin kaus samhljóða að útiloka Rússland frá alþjóðlegum keppnisíþróttum í 4 ár vegna ólöglegrar lyfjanotkunar.
 10. desember – Sanna Marin varð yngsti forsætisráðherra heims, 34 ára gömul, þegar hún var kjörin leiðtogi Finnska sósíaldemókrataflokksins.
 12. desember – Íhaldsflokkurinn undir forystu Borisar Johnson vann meirihluta í þingkosningum í Bretlandi.
 17. desember – Fyrsta flugmóðurskipið sem smíðað var að öllu leyti í Kína, Shandong, hóf siglingar.
 18. desember – Geimsjónaukanum CHEOPS var skotið á loft.
 18. desember – Fulltrúadeild Bandaríkjaþings kærði Donald Trump Bandaríkjaforseta formlega fyrir valdníðslu og að hindra störf þingsins. Öldungadeildin felldi kæruna niður í febrúar árið eftir.
 20. desember – Geimher Bandaríkjanna var stofnaður sem einn af átta heröflum landsins.
 28. desember – 78 létust í bílsprengju á vegum al-Shabaab í Mógadisjú í Sómalíu.
 30. desember – Yfirvöld í Kína tilkynntu að vísindamaðurinn He Jiankui, sem sagðist hafa skapað fyrstu erfðabreyttu börn heims, hefði verið dæmdur í lífstíðarfangelsi.
 30. desember – Lengstu og dýpstu neðansjávargöng heims, Ryfylkegöngin, voru opnuð í Noregi.
 31. desember – Íraskir skæruliðar og mótmælendur hlynntir stjórn Írans réðust á sendiráð Bandaríkjanna í Bagdad.
 31. desember – Kórónaveirufaraldurinn 2019-2021: Fyrstu opinberu fréttirnar bárust af nýjum kórónaveirufaraldri í Wuhan í Kína.

Fædd
 6. maí – Archie Mountbatten-Windsor, sonur Harry Bretaprins og Meghan hertogaynju

Dáin
 14. janúar – Stefán Dan Óskarsson, íslenskur líkamsræktarfrömuður (f. 1947).
 23. janúar – Loftur Jóhannesson, íslenskur vopnasali (f. 1930).
 7. febrúar – Karólína Lárusdóttir, íslenskur myndlistamaður (f. 1944).
 15. febrúar – Lee Radziwill, bandarísk yfirstéttarkona (f. 1933).
 20. mars – Mary Warnock, breskur heimspekingur (f. 1924).
 2. apríl: 
 Jón Helgason, íslenskur stjórnmálamaður (f. 1931).
 Sigrún Pálína Ingvarsdóttir, íslenskur þroskaþjálfi (f. 1955).
 12. apríl – Georgia Engel, bandarísk leikkona (f. 1948).
 17. apríl – Alan García, fyrrum forseti Perú (f. 1949).
 22. apríl – Hörður Sigurgestsson, íslenskur viðskiptafræðingur (f. 1938).
 23. apríl – Jóhann, fyrrum stórhertogi Lúxemborgar (f. 1921).
 13. maí – Doris Day, bandarísk leikkona og söngkona (f. 1922).
 16. maí: 
 Bob Hawke, fyrrum forsætisráðherra Ástralíu (f. 1929).
 I. M. Pei, kínversk-bandarískur arkitekt (f. 1917).
 20. maí – Niki Lauda, austurrískur kappakstursbílstjóri (f. 1949).
 1. júní – Michel Serres, franskur heimspekingur (f. 1930).
 14. júní – Atli Magnússon, íslenskur rithöfundur (f. 1944).
 17. júní: 
 Gloria Vanderbilt, bandarísk yfirstéttarkona (f. 1924).
 Múhameð Morsi, fyrrum forseti Egyptalands (f. 1951).
 21. júní – Dimitris Kristófías, fyrrum forseti Kýpur (f. 1946).
 9. júlí – Ross Perot, bandarískur viðskiptamaður og forsetaframbjóðandi (f. 1930).
 15. júlí – Þorsteinn Ingi Sigfússon, íslenskur eðlisfræðingur (f. 1954).
 22. júlí – Li Peng, fyrrum forsætisráðherra Kína (f. 1928).
 25. júlí – Beji Caid Essebsi, forseti Túnis (f. 1926).
 5. ágúst – Toni Morrison, bandarískur rithöfundur og Nóbelsverðlaunahafi (f. 1931).
 10. ágúst – Jeffrey Epstein, bandarískur fjárfestir og kynferðisbrotamaður (f. 1953).
 16. ágúst – Peter Fonda, bandarískur leikari (f. 1940).
 6. september – Robert Mugabe, fyrrum forseti Simbabve (f. 1924).
 19. september – Zine El Abidine Ben Ali, fyrrum forseti Túnis (f. 1936).
 26. september – Jacques Chirac, fyrrum forseti Frakklands (f. 1932).
 5. október – Tome, belgískur myndasöguhöfundur (f. 1957).
 27. október – Abu Bakr al-Baghdadi, íraskur hryðjuverkamaður (f. 1971).
 28. október – Gunnar Karlsson, íslenskur sagnfræðingur (f. 1939).
 29. október – Birgir Ísleifur Gunnarsson, íslenskur stjórnmálamaður og seðlabankastjóri (f. 1936).
 3. nóvember – Yvette Lundy, frönsk andspyrnukona og kennari (f. 1916).
 29. nóvember – Yasuhiro Nakasone, fyrrum forsætisráðherra Japans (f. 1918).
 5. desember – George J. Laurer, bandarískur verkfræðingur (f. 1925).
 28. desember – Vilhjálmur Einarsson, skólastjóri og frjálsíþróttamaður (f. 1934).
 31. desember – Guðrún Ögmundsdóttir íslenskur félagsráðgjafi, borgarfulltrúi í Reykjavík og alþingismaður (f. 1950).

Nóbelsverðlaunin
 Bókmenntir: Peter Handke
 Efnafræði: John B. Goodenough, M. Stanley Whittingham og Akira Yoshino
 Friðarverðlaun: Abiy Ahmed
 Hagfræði: Abhijit Banerjee, Esther Duflo og Michael Kremer.
 Eðlisfræði: James Peebles, Michel Mayor og Didier Queloz
 Lífeðlis- og læknisfræði: William G. Kaelin, Peter J. Ratcliffe og Gregg L. Semenza

2019
2011-2020